Digriet Nru 2020-1828 tal-31 ta’ Diċembru 2020 dwar il-projbizzjoni ta’ ċerti prodotti tal-plastik li jintużaw darba biss
Verżjoni inizjali 

Gruppi kkonċernati: persuni fiżiċi jew ġuridiċi li jikkonsenjaw, jużaw, jiddistribwixxu jew jagħmlu disponibbli, sew bi ħlas kif ukoll bla ħlas, għall-għanijiet tal-attività ekonomika tagħhom, ċerti prodotti tal-plastik li jintużaw darba biss. 
Suġġett: kundizzjonijiet ta’ applikazzjoni tal-projbizzjoni ta’ forniment ta’ ċerti prodotti tal-plastik li jintużaw darba biss. 
Dħul fis-seħħ: id-digriet għandu jidħol fis-seħħ l-għada tal-pubblikazzjoni tiegħu, ħlief għal ċerti dispożizzjonijiet tal-Artikolu 2 li għandhom jidħlu fis-seħħ fit-3 ta’ Lulju 2021. 
Avviż: id-Digriet jiddefinixxi l-kundizzjonijiet għall-applikazzjoni ta’ ċerti dispożizzjonijiet previsti mil-Liġi tal-10 ta’ Frar 2020 kontra l-iskar u għall-ekonomija ċirkolari, li jipprojbixxi l-forniment ta’ ċerti prodotti tal-plastik li jintużaw darba biss. 
Huwa jikkjarifika l-projbizzjonijiet fuq ċerti prodotti tal-plastik li jintużaw darba biss skont il-projbizzjonijiet ġodda adottati skont il-liġi. Il-forniment ta’ prodotti tal-plastik li jintużaw darba biss, kif previst fil-liġi, qiegħed jiġi gradwalment ipprojbit hekk kif jispiċċaw il-ħażniet u mhux aktar tard mill-1 ta’ Lulju 2021. 
Referenzi: il-Kodiċi tal-Ambjent, kif emendat minn dan id-Digriet jista’ jiġi kkonsultat fuq is-sit web Légifrance (http://www.legifrance.gouv.fr). 

Il-Prim Ministru,
Fuq ir-rakkomandazzjoni tal-Ministru tat-Tranżizzjoni Ekoloġika,
Wara li kkunsidra r-Regolament (UE) 2017/745 tal-Parlament Ewropew u tal-Kunsill tal-5 ta’ April 2017 dwar apparati mediċi, li jemenda d-Direttiva 2001/83/KE, ir-Regolament (KE) Nru 178/2002 u r-Regolament (KE) Nru 1223/2009 u li jħassar id-Direttivi tal-Kunsill 90/385/KEE u 93/42/KEE;
Wara li kkunsidra d-Direttiva 90/385/KEE dwar l-approssimazzjoni tal-liġijiet tal-Istati Membri rigward il-mezzi mediċi attivi li jiddaħħlu f’xi parti tal-ġisem;
Wara li kkunsidra d-Direttiva 93/42/KEE dwar mezzi mediċi;
Wara li kkunsidra d-Direttiva 94/62/KE tal-Parlament Ewropew u tal-Kunsill tal-20 ta’ Diċembru 1994 dwar l-imballaġġ u l-iskart mill-imballaġġ, kif emendata, b’mod partikolari, mid-Direttiva 2004/12/KE tal-Parlament Ewropew u tal-Kunsill tal-11 ta’ Frar 2004;
Wara li kkunsidra d-Direttiva 2008/98/KE tal-Parlament Ewropew u tal-Kunsill tad-19 ta’ Novembru 2008 dwar l-iskart u li tħassar ċerti Direttivi, kif emendata l-aħħar bid-Direttiva (UE) 2018/851 tat-30 ta’ Mejju 2018;
Wara li kkunsidra d-Direttiva (UE) 2015/1535 tal-Parlament Ewropew u tal-Kunsill tad-9 ta’ Settembru 2015 li tistabbilixxi proċedura għall-għoti ta’ informazzjoni fil-qasam tar-regolamenti tekniċi u tar-regoli dwar is-servizzi tas-Soċjetà tal-Informatika, flimkien man-notifika Nru 2020/401/F mibgħuta lill-Kummissjoni Ewropea fis-26 ta’ Ġunju 2020;
Wara li kkunsidra d-Direttiva (UE) 2019/904 tal-Parlament Ewropew u tal-Kunsill tal-5 ta’ Ġunju 2019 dwar it-tnaqqis tal-impatt ta’ ċerti prodotti tal-plastik fuq l-ambjent;
Wara li kkunsidra l-Kodiċi tal-Ambjent, partikolarment l-Artikolu L. 541-15-10 tiegħu;
Wara li kkunsidra d-Digriet Nru 2019-1451 tal-24 ta’ Diċembru 2019 dwar il-projbizzjoni ta’ ċerti prodotti tal-plastik li jintużaw darba biss;
Wara li kkunsidra l-osservazzjonijiet ifformulati fil-konsultazzjoni pubblika mwettqa bejn it-22 ta’ Ġunju u t-13 ta’ Lulju 2020, skont l-Artikolu L. 123-19-1 tal-Kodiċi tal-Ambjent;
B’dan jordna hekk:
Artikolu 1

Is-sub-taqsima 3 tat-Taqsima 10 tal-Kapitolu I tat-Titolu IV tal-Ktieb V tal-parti regolatorja tal-Kodiċi tal-Ambjent hija emendata kif ġej:
1. Fl-Artikolu D541-330(1), jiżdiedu l-kliem li ġejjin: “u żebgħa, linka u adeżivi”;
2. l-Artikolu D541-330(6) huwa sostitwit bis-subparagrafu li ġej:
“6. “Plastiks ossodegradabbli” tfisser plastiks li jkun fihom addittivi li, taħt l-effett tal-ossidazzjoni, iwasslu għall-frammentazzjoni tal-materjal tal-plastik f’mikro-fragmenti jew għal dekompożizzjoni kimika;”
3. l-Artikolu D541-330(7) jiġi sostitwit bi tliet paragrafi miktuba kif ġej:
“7. “Kikkri u tazzi”:
“a) Kikkri u tazzi għax-xorb magħmulin kompletament jew parzjalment mill-polistiren espandut, inklużi l-mezzi tagħhom tal-għeluq u l-għotjien;
“b) Kikkri u tazzi għax-xorb minbarra dawk imsemmija f’(a) u magħmulin kompletament mill-plastik;”
4. Fl-Artikolu D541-330(8), tiżdied is-sentenza li ġejja: “u bi ‘platti oħra’: platti magħmulin parzjalment mill-plastik, inkluż b’film tal-plastik;”
5. Il-paragrafi 9 sa 15 tal-Artikolu D541-330 huma sostitwiti mill-paragrafi 9 sa 13 kif ġej:
“9. “Pożati”: frieket, skieken, mgħaref, ċopstiks u kwalunkwe utensili tal-mejda simili oħra użati għall-ġbir, it-tqattigħ jew it-taħlit tal-ikel, minbarra l-pożati użati fi stabbilimenti penitenzjarji, fi stabbilimenti tas-saħħa u fit-trasport bl-ajru, bil-ferrovija u bil-baħar u utensili tal-kejl għal prodotti mhux tal-ikel;
“10. ‘Kontenituri jew reċipjenti tal-polistiren espandut’:
“a) kontenituri tal-ikel tal-polistiren espandut maħsuba għall-konsum fuq il-post jew barra mill-post, jiġifieri kontenituri bħal kaxxi, b’mezz ta’ għeluq jew mingħajru, użati biex iżommu ikel maħsub għall-konsum immedjat, jew fuq il-post jew barra mill-post, ġeneralment jiġu kkonsmati dritt mill-kontenitur, u jkunu lesti biex jiġu kkonsmati mingħajr aktar preparazzjoni, bħal tisjir, togħlija jew tisħin mill-ġdid, bl-eċċezzjoni tal-kontenituri tax-xorb, platti u boroż u imballaġġ li jkun fih l-ikel;
“b) kontenituri għax-xorb tal-polistiren espandut, inklużi t-tappijiet u l-għotjien tagħhom;
“11. ‘L-istros minbarra dawk maħsuba biex jintużaw għal skopijiet mediċi: l-istros ipprovduti fuq il-post ta’ użu jew dawk mibjugħa individwalment jew f’lottijiet lill-konsumatur finali ħlief dawk li jaqgħu taħt id-Direttiva 90/385/KEE jew id-Direttiva 93/42/KEE jew ir-Regolament UE 2017/745;
“12. ‘Għotjien tat-tazzi li jintremew’: għotjien għat-tazzi jew għall-kikkri għax-xorb;
“13. ‘Confetti’: confetti maħsub biex jintuża għal skopijiet dekorattivi jew festivi;”
6. L-Artikolu D541-331 għandu jiġi fformulat kif ġej:
“Artikolu D541-331. - Il-projbizzjoni fuq il-forniment ta’ prodotti tal-plastik li jintużaw darba biss imsemmija fil-punti 1 u 2 tal-Artikolu L. 541-15-10(III) ma tapplikax għal prodotti kklassifikati bħala imballaġġ skont it-tifsira tal-Artikolu R. 543-43 tal-Kodiċi tal-Ambjent.” 

7. L-Artikolu D. 543-294 huwa emendat kif ġej:

“Artikolu D541-332. - Il-projbizzjoni fuq il-forniment ta’ prodotti tal-plastik li jintużaw darba biss imsemmija fil-punti 1 u 2 tal-Artikolu L. 541-15-10(III) tapplika wkoll għal prodotti tal-plastik li għandhom karatteristiċi ta’ durabbiltà, reżistenza u solidità komparabbli ma’ dawk ta’ prodotti li jintużaw darba biss. Il-prodotti ddisinjati, maħluqa u mqiegħda fis-suq biex, matul ħajjithom iwettqudiversi vjaġġi jew ċikli billi jintbagħtu lura għand produttur biex jerġgħu jimtlew mhumiex affettwati minn din il-projbizzjoni. ” 

8. L-Artikolu D. 543-296-2 huwa mħassar.
Artikolu 2

1. L-Artikolu D541-330 huwa emendat kif ġej:
a) F’7(b), wara l-kliem: “magħmul kompletament mill-plastik”, jiddaħħal il-kliem li ġej: “jew parzjalment magħmul minn plastik, b’kontenut ogħla minn kontenut massimu ffissat b’ordni li tispeċifika l-kontenut massimu permess tal-plastik u l-kundizzjonijiet li taħthom il-kontenut tal-plastik għandu jitnaqqas gradwalment għal żero”;
b) F’9, il-kliem: “pożati użati f’istituzzjonijiet tal-ħabsijiet, f’faċilitajiet tas-saħħa u fit-trasport bl-ajru, bil-ferrovija u bil-baħar u” jitħassru;
c) F’11, il-kliem: “magħmulin disponibbli fil-post tal-użu jew mibjugħin individwalment jew f’lottijiet lill-konsumatur finali” jinbidlu bil-kliem: “li huma elenkati fil-Parti B tal-Anness għad-Direttiva (UE) 2019/904”;
2. Fl-Artikolu D541-331, il-kliem: “mhuwiex applikabbli” huma sostitwiti bil-kliem: “japplika wkoll”.
Artikolu 3

I. - Id-dispożizzjonijiet ta’ dan id-Digriet għandhom japplikaw mill-jum ta’ wara l-pubblikazzjoni tiegħu fil-Ġurnal Uffiċjali, bl-eċċezzjoni tal-Artikolu 2, li għandu jidħol fis-seħħ fit-3 ta’ Lulju 2021.
II. - Il-prodotti soġġetti għal projbizzjoni fuq il-forniment tagħhom skont l-Artikolu L. 541-15-10(III)(2) għandhom jibbenefikaw minn perjodu għall-bejgħ tal-ħażniet sal-1 ta’ Lulju 2021, sakemm dawn ikunu ġew manifatturati jew importati qabel l-1 ta’ Jannar 2021, bl-eċċezzjoni ta’ prodotti li għalihom il-projbizzjoni fuq il-forniment tagħhom tidħol fis-seħħ fit-3 ta’ Lulju 2021 skont dan l-Artikolu, li ma jibbenefikawx minn tali perjodu.
Artikolu 4

L-Artikolu 3 tad-Digriet Nru 2019-1451 tal-24 ta’ Diċembru2019 imsemmi hawn fuq huwa mħassar.
Artikolu 5

Il-Ministru għat-Tranżizzjoni Ekoloġika, u l-Ministru għall-Ekonomija, il-Finanzi u l-Irkupru għandhom ikunu responsabbli, fil-kamp ta’ applikazzjoni tal-kompetenzi rispettivi tagħhom, għall-implimentazzjoni ta’ dan id-Digriet, li għandu jiġi ppubblikat f’Il-Ġurnal Uffiċjali tar-Repubblika Franċiża.

Datat il-31 ta’ Diċembru 2020.

Jean Castex
Mill-Prim Ministru:

Il-Ministru għat-Tranżizzjoni Ekoloġika,
Barbara Pompili

Il-Ministru għall-Ekonomija, il-Finanzi u l-Irkupru,
Bruno Le Maire

